اصح السیر فی ھدی خیر البشر

اصح السیر فی ہدی خیر البشر ابو البرکات عبد الرؤف قادری داناپوری کی سیرت نبوی پر تصنیف کردہ ایک جامع اور تحقیقی کتاب ہے، جو 1932ء میں پہلی بار شائع ہوئی۔ یہ اردو کی نمایاں کتبِ سیرت میں شمار ہوتی ہے اور خصوصاً مغازی، فقہی مباحث اور سیرت کے مصادر و مراجع کے استعمال میں اپنی نوعیت کی منفرد تصنیف ہے۔ کتاب کی بنیادی خصوصیت یہ ہے کہ اس کی اساس مستند احادیث اور معتبر تاریخی روایات پر رکھی گئی ہے اور اس میں مغازی کی ترتیب و تحلیل پر خاص محنت کی گئی ہے، جسے اہلِ علم نے قابلِ اعتماد قرار دیا ہے۔

 تعارف مصنف 
ابو البرکات عبد الرؤف داناپوری (1856–1948ء) برصغیر کے جید علما، محققین اور اہلِ سیاست میں شمار ہوتے تھے۔ انھوں نے دینی علوم، طب اور مختلف اسلامی فنون میں مہارت حاصل کی اور تمام عمر تدریس، تصنیف اور ملی خدمات میں مصروف رہے۔ علمی شخصیت کے اعتبار سے وہ قرآن، حدیث، فقہ اور تاریخ پر گہری نظر رکھتے تھے اور یہی جامعیت ان کی سیرت نگاری میں نمایاں نظر آتی ہے۔

ان کی علمی حیثیت کا اعتراف سید سلیمان ندوی، ابو الکلام آزاد، حسین احمد مدنی اور متعدد اہلِ علم نے کیا ہے۔ داناپوری فقہ حنفی کے پیروکار تھے مگر تحقیق کی بنیاد پر اجتہادی رائے بھی پیش کرتے تھے۔

 تصنیفات 
ان کی معروف ترین تصنیف یہی کتاب اصح السیر ہے۔ اس کے علاوہ ایک مختصر کتاب سیرتِ نبوی (تقریباً 44 صفحات) بھی ان سے منسوب ہے۔ دیگر تصانیف کا اکثر حصہ ضائع یا ناپید ہے۔

 پس منظر اور تالیف 
کتاب ایسے دور میں سامنے آئی جب شبلی نعمانی کی سیرۃ النبی، محمد سلیمان منصور پوری کی رحمۃ للعالمین اور دیگر اہم کتب سیرت موجود تھیں۔ داناپوری نے موضوعاتی انداز اختیار کیا اور سیرت کے سوانحی و فقہی مباحث کو ایک جلد میں مربوط شکل میں جمع کر دیا۔

 طریقۂ تالیف 
مصنف نے عموماً سیرت کی کتابوں میں رائج سال بہ سال ترتیب کی بجائے موضوعاتی ترتیب اختیار کی۔ ان کے نزدیک اس طریقے سے واقعات میں خلطِ مباحث کم ہوتا ہے اور قاری کو موضوع پیوستگی بہتر سمجھ میں آتی ہے۔

کتاب دو حصوں پر مشتمل ہونی تھی:
 حصۂ اول: سیرتِ سوانحی (ولادت تا وفات) — یہ حصہ مکمل شائع ہوا۔
 حصۂ دوم: سیرتِ نبوی کے معجزات، دلائل النبوۃ، تعلیمات اور اصلاحات — یہ حصہ شائع نہ ہو سکا۔

 مصادر و مراجع 
اصح السیر کے مصادر میں سیرۃ ابن ہشام، زاد المعاد، صحاح ستہ، تفسیر کبیر، تفسیر بغوی، تفسیر بیضاوی، الاتقان، الاصابہ، اسد الغابہ، فتح الباری، شرح مواہب (زرقانی)، نیل الاوطار اور المغنی شامل ہیں۔

مصنف نے ابن سعد اور ابن اسحاق کی صرف وہی روایات لیں جن کی تائید معتبر کتب میں ملتی ہے۔

 مقدمہ کتاب 
کتاب کے آغاز میں 44 صفحات پر مشتمل مقدمہ میں مصنف نے قرآن، سنت، تاریخِ عرب، تدوینِ حدیث، تدوینِ سیرت، روایت و درایت، عقل و نقل اور دیگر بنیادی بحثیں کی ہیں۔ یہ مقدمہ اردو کتب سیرت میں نمایاں علمی قدر رکھتا ہے۔

 موضوعات کتاب 
کتاب کے مباحث کی ترتیب اور موضوعات درج ذیل ہیں:
 مقدمہ سیرت (تقریباً 44 صفحات):
 سیرت کے اولین مصادر، قرآن و سنت کا مقام، تدوینِ حدیث و سیرت، روایت و درایت، عقل و نقل، تاریخ و جغرافیہ عرب۔
 نسب و ابتدائی حالات:
 نسبِ نبوی، ولادت، یتیمی، رضاعت، شام کا سفر، سیدہ خدیجہ سے نکاح۔
 دعوتِ مکی:
 بعثت، نزولِ وحی، سابقینِ اولیں پر تعذیب، دعوتِ دین، کفار کے مظالم، ہجرتِ حبشہ، قبولِ اسلامِ حمزہ و عمر، مقاطعہ، عام الحزن، طائف کا سفر، معراج۔
 ہجرت و مدنی دور:
 ہجرت، تحویلِ قبلہ، مواخات، جہاد و قتال۔
 مغازی و سرایا:
 بدر، احد، خندق، فتح مکہ، حنین، موتہ، تبوک اور دیگر غزوات۔
 کتاب الاموال:
 زکوٰۃ، غنائم، فَیء، جزیہ، ہدایا و تحائف، اموالِ مہجورہ، عشر و خراج۔
 وفود و مکاتیب:
 بادشاہوں اور مختلف قبائل کو خطوط، سفیروں کا تذکرہ، مدینہ آنے والے وفود کی تفصیل۔
 حجۃ الوداع:
 حج کے منازل اور متعلقہ مسائل۔
 نزاعی مباحث:
 خطبۂ غدیر خم، امامت کا مسئلہ، واقعۂ قرطاس۔
 وفاتِ نبوی و بعد ازاں امور:
 سریّۂ اسامہ بن زید، تجہیز و تکفین، متروکات، لباس، سواری، مویشی، اسلحہ، موالی، خدام، مؤذنین، ازواجِ مطہرات اور کنیزیں۔

 مغازی پر خصوصی تحقیق 
انور محمود خالد کے مضمون کے مطابق؛ اردو کتب سیرت میں مغازی پر اس قدر جامع، مفصل اور مستند تحقیق کم ملتی ہے۔ مصنف نے ہر غزوہ کو احادیث کی بنیاد پر مرتب کیا اور تاریخی روایات کا باہمی تقابل کیا۔ خصوصاً غزوہ بدر کے باب میں شبلی نعمانی کے نقطۂ نظر پر علمی نقد کرتے ہوئے روایات صحیحہ کی روشنی میں اصل ترتیب واضح کی۔

مصنف کے مطابق؛ اس کتاب کی ”کتاب المغازی“ جامع، مکمل اور بہترین ترتیب پر ہے۔ نیز اختلافی مقامات پر انھوں نے وجوہِ ترجیح بھی ذکر کی ہیں۔

 فقہی مباحث 
کتاب میں فقہ السیرۃ پر خصوصی مباحث درج ہیں، جن میں شامل ہیں:
 نکاحِ محرم
 قنوت نازلہ
 اراضی حرم
 متعہ
 خلافت و امامت
 پردۂ شرعی

مصنف نے فقہی مسائل کے حل میں احادیث و آثار اور فقہ حنفی کے ساتھ دیگر ائمہ کے اقوال بھی درج کیے ہیں۔

 مستشرقین کے اعتراضات کا جواب 
کتاب کا ایک نمایاں پہلو یہ ہے کہ مصنف نے مستشرقین کے اعتراضات کو قبول کیے بغیر براہِ راست قرآن و حدیث کی روشنی میں سیرت کا دفاع کیا اور معذرت خواہانہ اسلوب اختیار نہیں کیا۔

 اسلوب 
محمد یاسین مظہر صدیقی کے مطابق؛ مصنف کی زبان اگرچہ شستہ اور اسلوب سادہ ہے، مگر متعدد مقامات پر ناہمواری محسوس ہوتی ہے اور عربی طرزِ تحریر کا اثر بھی نمایاں ہے۔ مجموعی طور پر ان کی زبان کو ادبی اور اسلوب کو انفرادی قرار نہیں دیا جا سکتا۔

 اہمیت 
کتاب کو وضعِ قدیم کی معتبر کتبِ سیرت میں نمایاں مقام حاصل ہے اور اس کے مندرجات مستند روایات پر مبنی ہیں۔ مصنف کے بارے میں حسن مثنی ندوی نے لکھا ہے کہ وہ حنفی عالم اور محقق تھے جو متوازن انداز کی تحقیق کرتے اور اپنے استدلال کو روایات سے مضبوط بناتے ہیں۔

 نصاب میں شمولیت 
یہ کتاب دار العلوم دیوبند کے سال ششم کے نصابِ عالمیت میں ’’مطالعۂ سیرت‘‘ کے طور پر شامل ہے۔

 حوالہ جات 
 مآخذ 

 کتابیات 




زمرہ:اردو کتب
زمرہ:مطالعہ اسلام سے متعلق کتابیں
زمرہ:مطالعہ اسلام سے متعلق کتابیں
زمرہ:اردو سیرت نگاروں کی کتب سیرت
زمرہ:اردو کتب سیرت
زمرہ:بیسویں صدی عیسوی کی کتب سیرت
زمرہ:1932ء کی غیر افسانوی کتب
زمرہ:نان فکشن بھارتی کتابیں